Komisijos Reglamentas (EB) Nr. 1610/2000
2000 m. liepos 24 d.
iš dalies keičiantis Reglamentą (EEB) Nr. 3769/92, įgyvendinantį ir iš dalies keičiantį Reglamentą (EEB) Nr. 3677/90, nustatantį priemones, kurių reikia imtis siekiant užkirsti kelią panaudoti tam tikras medžiagas neteisėtai narkotinių ir psichotropinių medžiagų gamybai
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. gruodžio 13 d. Tarybos reglamentą (EEB) Nr. 3677/90, nustatantį priemones, kurių reikia imtis siekiant užkirsti kelią panaudoti tam tikras medžiagas neteisėtai narkotinių ir psichotropinių medžiagų gamybai [1], su paskutiniaisiais pakeitimais, padarytais Komisijos reglamentu (EEB) Nr. 3769/92 [2], ypač į jo 10 straipsnio 3 dalį,
atsižvelgdama į Reglamentą (EEB) Nr. 3769/92 su paskutiniaisiais pakeitimais, padarytais Reglamentu (EEB) Nr. 2093/97 [3], įgyvendinantį ir iš dalies keičiantį Reglamentą (EEB) Nr. 3677/90,
atsižvelgdama į Bendrijos ir Čilės susitarimą dėl prekursorių ir cheminių medžiagų [4],
atsižvelgdama į Jungtinių Tautų 20-ojoje specialiojoje sesijoje priimtos Jungtinių Tautų Generalinės asamblėjos rezoliucijos S-20/4 7 skirsnio a punkto ir papunkčio B dalį, pagal kurią Jungtinių Tautų konvencijos dėl kovos su neteisėta narkotikų ir psichotropinių medžiagų apyvarta susitariančiosios šalys gali prašyti pateikti išankstinį pranešimą apie acto rūgšties anhidrido ir kalio permanganato eksportą,
kadangi:
(1) Bendrija yra Jungtinių Tautų konvencijos dėl kovos su neteisėta narkotikų ir psichotropinių medžiagų apyvarta [5] susitariančioji šalis.
(2) Vykdyti pirmiau minėtame susitarime numatytus įsipareigojimus ir pateikti prašymus dėl išankstinio pranešimo apie acto rūgšties anhidrido ir kalio permanganato eksportą pateikti galima tik tuomet, jei nustatomi išankstinio eksporto leidimo reikalavimai, taikomi susitarimo A priede išvardytoms arba prašymuose dėl išankstinio pranešimo apie eksportą nurodytoms medžiagoms ir atitinkamoms šalims.
(3) Argentina, Beninas, Bolivija, Brazilija, Kaimanų salos, Kosta Rika, Kipras, Čekija, Etiopija, Indonezija, Japonija, Jordanija, Makao, Malaizija, Moldova, Nigerija, Paragvajus, Peru, Filipinai, Rusijos Federacija, Saudo Arabija, Pietų Afrika, Šri Lanka, Tadžikija, Turkija ir Venesuela, prašydamos išankstinio pranešimo apie tos Konvencijos 1 lentelėje išvardytų medžiagų, daugeliu atvejų - acto rūgšties anhidrido ir kalio permanganato, eksportą, remiasi Jungtinių Tautų konvencijos dėl kovos su neteisėta narkotikų ir psichotropinių medžiagų apyvarta 12.10 straipsniu.
(4) Dėl to būtina patikslinti šio reglamento II ir III priedus, kad jie visiškai atitiktų pirmiau minėtą Susitarimą ir prašymus dėl išankstinio pranešimo apie eksportą.
(5) Siekiant skaidrumo, būtina pakeisti šiuos priedus.
(6) Šiame reglamente numatytos priemonės atitinka Narkotikų prekursorių komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 3769/92 II ir III priedai pakeičiami šio reglamento priedu.
2 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. liepos 24 d.